钦定古今图书集成/明伦汇编/宫闱典/第047卷 > 顺帝虞美人 陈夫人
## 钦定古今图书集成/明伦汇编/宫闱典/第047卷 > 顺帝虞美人 陈夫人

按《后汉书顺烈梁皇后纪》：“虞美人者，以良家子年十
三选入掖庭，又生女舞阳长公主。自汉兴，母氏莫不
尊宠。顺帝既未加美人爵号，而冲帝早夭，大将军梁
冀秉政，忌恶佗族，故虞氏抑而不登，但称大家而已。
陈夫人者，家本魏郡，少以声伎入孝王宫，得幸，生质
帝。亦以梁氏故，荣宠不及焉。熹平四年，小黄门赵祐”、
议郎卑整上言：“《春秋》之义，母以子贵。隆汉盛典，尊崇
母氏，凡在外戚，莫不加宠。今冲帝母虞大家，质帝母
陈夫人，皆诞生圣皇，而未有称号。夫臣子虽贱，尚有
追赠之典，况二母见在，不蒙崇显之次，无以述遵先
世，垂示后世也。”帝感其言，乃拜虞大家为宪陵贵人，
陈夫人为渤海孝王妃，使中常侍持节授印绶，遣太
常以三牲告宪陵、怀陵、静陵焉。